অস্ত্র আইন নিয়ে কড়াকড়ি করে লাভটা কী? ২০১৫ সালে জঙ্গি হানা আটকাতে পেরেছিল প্যারিস? লন্ডনে তো ছুরি নিয়ে হামলা বেড়েই চলেছে! সম্প্রতি ডালাসে অস্ত্র আইন সংক্রান্ত একটি সম্মেলনে এমনই মন্তব্য করেছিলেন মার্কিন প্রেসিডেন্ট ডোনাল্ড ট্রাম্প। আর তাতে ট্রাম্পের উপরে বেজায় চটেছে দুই মিত্র দেশই। বিশেষ করে ফ্রান্স। অভিযোগ, প্যারিস হামলা নিয়ে বলার সময়ে ট্রাম্প হাতটাকে বন্দুকের মতো করে দেখিয়ে বলেন, ‘‘ওরা এক এক করে সবাইকে মেরেছিল।’’ মুখ দিয়ে গুলির শব্দও করেন ট্রাম্প। ফ্রান্স বিবৃতি দিয়ে জানিয়েছে— ‘‘প্রেসিডেন্ট ট্রাম্পের মন্তব্যে ফ্রান্সের যথেষ্ট আপত্তি রয়েছে। প্যারিস হামলার ঘটনায় নিহতদের সম্মান জানানো হোক।’’ প্যারিস হামলার সময়ে ফরাসি প্রেসিডেন্ট ছিলেন ফ্রাঁসোয়া ওলাঁদ। এ দিন তিনি টুইট করেন, ‘‘ট্রাম্পের লজ্জাজনক মন্তব্য ও আপত্তিকর অঙ্গভঙ্গি থেকে এটা স্পষ্ট, উনি ফ্রান্স সম্পর্কে কী ভাবেন। বন্ধুত্বের নামে অসম্মান করা হচ্ছে।’’ ব্রিটেনও প্রতিবাদ জানিয়ে বলেছে, তাদের দেশের থেকে অন্তত পাঁচ গুণ বেশি খুন হয় আমেরিকায়।